open-index/open-wikipedia-markdown huggingface dataset:
Iudisme

**Iudisme** es la relijio asosiada con la popla iudi. La pais orijinal de la iudis es en la area cual es aora conoseda como Israel e Filastin. La popla iudi ia estende se tra la intera de Europa e Asia ueste pos cuando la eda de la Impero Roman. Iudisme es la monoteisme orijinal e es la madre de cristianisme e islam.

## Testos
* Testo de Babel
* Salmo Dudes-Tre
* Cohelet
* Shema Yisrael
Iugoslavia

La Rena de **Iugoslavia** (Jugoslavija, Југославија) ia es creada en 1918 de la Rena de Serpsces, Corvatsces, e Slovenianes. Lo ia deveni un federa democratial par la resistantes en 1943. En 1946, lo ia es renomida la Republica Federal de la Popla de Iugoslavia cuando lo ia deveni comuniste. En 1963, lo deveni la Republica Federal Sosialiste de Iugoslavia.

La Iugoslavia comuniste ia es fada de ses republicas: Slovenia, Corvatsca, Bosnia e Hersegovina, Serbia, Tsernagora e Macedonia.

Comensante en 1991, Iugoslavia ia desintegra en la geras iugoslavian. En 1992, la Federal Republica de Iugoslavia ia conteni sola Tsernagora e Serbia, con la provinses autonomo de Vojvodina e Kosovo. En 2003,  lo ia deveni la Uni de Serbia e Montenegro, e la nom de Iugoslavia ia deveni sola istorial. En 2006, Serbia e Montenegro ia deveni autonom, e en 2008, Kosovo ia deveni autonom.
Ivan Bunin

**Ivan Alekseyevich Bunin** (ru Иван Алексеевич Бунин), (1870-1953) ia es un scrivor rusce e la rusce prima ci ia gania la premio Nobel en leteratur (1933). El ia nase en Voronej e ia es instruida a la Universia de Moscva. El ia labora como jornaliste e secretor per gania un revenu peti ajuntada. Bunin ia publici sua libro prima de poesia en 1891. 

En 1903, el ia reseta la premio Pushkin de la Academia Rusce per sua traduis de la poesistes Henry Wadsworth Longfellow, Lord Byron, e Alfred, Lord Tennyson.

Pos la revolui bolxevic de 1917, el ia abita en Paris. Sua reputa leteratural ia depende xef de sua naras, novelas e naretas realiste en cual sua tema major es la vive sombre de provinses rusce.

El ia es alga influeda par la obras de scrivores rusce Anton Chekhov e Ivan Turgenev. Sua obras inclui la nareta *La senior de San Francisco* (1922) (rusce:Gospodin iz San-Frantsisko) e la novelas *Vileta* (Derevnya ) (1910) e *Amoria de Mitina* (Mitina lyubov) (1925).
J. R. R. Tolkien

**John Ronald Reuel Tolkien** CBE, FRSL (3 janero 1892 – 2 setembre 1973) ia es un scrivor, poesiste, filolojiste e profesor de universia. El es conoseda per sua obras *La hobit*, *La senior de la anelos* e *La silmarilion*. El ia nase en 1892 en Bloemfontein en Sudafrica e ia mori en Bournemourth, en la contia Dorset en England.

El ia servi como profesor en Pembroke College de la Universia de Oxford de 1925 a 1945, e en Merton College de 1945 a 1959. A un tempo el ia es un ami prosima de C. S. Lewis – ambos ia es membros de un grupo nonformal de discute leteratural nomida *Inklings*. Tolkien ia es altida a Comandor de la Ordina de la Impero Brites par Rea Elizabeth 2 a 28 marto 1972.

Pos la mori de Tolkien, sua fio Christopher ia publici un serie de obras fundida sur la notas estendosa e manoscritos nonpublicida de sua patre, incluinte *La silmarilion*. Estas, con *La hobit* e *La senior de la anelos*, formi un corpo liada de naras, poesias, istorias imajinada, linguas inventada e esajos leteratural sur un mundo de fantasia nomida Arda, e de Tera Media en lo. Entre 1951 e 1955, Tolkien ia aplica la terma *lejendario* a la plu de esta scrivedas.

An si multe otra autores ia publici obras de fantasia ante Tolkien, la susede grande de *La hobit* e *La senior de la anelos* ia gida direta a un reativi poplal de la jenero. Par esta causa, on ia identifia Tolkien como la "padre" de leteratur moderna de fantasia – o, plu esata, de fantasia alta. En 2008, la jornal *The Times* ia loca el como numero ses en un lista de "La 50 scrivores brites la plu grande de pos 1945". Forbes la lista el como numero sinco de la "selebradas mor" ci gania la plu mone en 2009.

Cuando el ia es un adolesente joven, Tolkien ia encontra a la ves prima un lingua construida, "animalic", un inventa de sua cusines Mary e Marjorie Incledon. A acel tempo, el ia studia latina e anglosason. La interesa de los a animalic ia desapare rapida, ma Mary e otras, incluinte Tolkien mesma, ia inventa un lingua nova e plu complicada, nomida "nevbosh". La lingua construida seguente con cual el ia labora, "naffarin", ia es sua propre creada.

Tolkien ia aprende esperanto a alga tempo ante 1909. Sirca 10 junio 1909, el ia composa "La libro de la Foxrook", un libro de des-ses pajes de notas, do la esemplo la plu temprana de un de sua alfabetas inventada apare. Testos cortas en esta libro de notas es scriveda en esperanto.

## Vide ance
* Paje sur J.R.R. Tolkien de la publicor HarperCollins (en engles).
* ''Tolkien Society'' (en engles).
* ''Tolkien Library'' (en engles).
Jacob Braakman

**Jacob Braakman** ia es un scrivor nederlandes ci ia inventa la lingua aidante internasional mundolinco. El ia nase a 19 marto 1863 en Haarlemmermeer, Nederland. Pos abita en Hillegom, el ia move a Noordwijk a 7 desembre 1893, do el ia es rejistrada como un vendor e reparor de bisicles. Sua boteca ia deveni un comersia sustantial. Plu tarda, el ia deveni ance un fotografiste de familias e de vistas bela. El ia vende sua fotos como cartas de posta. Un studiante de volapük (el ia scrive un libro per aprende volapük en nederlandes en 1888), el ia crea sua propre lingua, cual el ia nomi mundolinco ("lingua de mundo"), e ia publici libros sur la lingua en 1889 e 1894. Mundolinco es conoseda como la "esperantido" ("enfante de esperanto") prima. Braakman ia mori a 10 desembre 1932.

## Fonte
http://noordwijksevillas.blogspot.com/2008/08/het-vraagteken-jbraakman.html
Jacques Cartier

**Jacques Cartier** (1491 – 1 setembre 1557) ia es un navigor e esploror bresonica ci ia descrive e desinia mapas de la Golfo de San Laurens e la costa de la Rio San Laurens. El ia nomi la area "La pais de Canada" seguente la nomes de du vilas grande de la irocuois cual el ia vide en Stadaconna (prosima a Quebec Site moderna) e en Hochelaga (prosima a la Montreal moderna).

El ia fa tre viajas de 1534 a 1539. El ia nase e mori en St.-Malo en Bres.
Jala

**Jala** es la color de limones matur, eliantos, e oro. Lo es entre verde e orania en la spetro de lus vidable. Lus jala ave un longia de onda entre sirca 570 e 590 nanometres. Lo es un de la colores xef en la sistem sutral de colores, incluida en depinta (con blu e roja) e en primi (con sian, majenta, e negra). En la model de colores RGB, cual es usada per crea cada de la colores sur scermos de computadores e televisadores, jala es un color suordinada cual es creada par combina roja e verde a intensias egal. Diseda par sondas en Europa e la SUA, jala es la color la plu asosiada con diverti, jentilia e spontania, ma ance con engana, invia, avaria e, en la SUA, con coardia. En Iran lo ave conotas de maladia, ma ance sajia e comuta. Lo ave un rol importante en cultur asian, spesial en Xina, do on regarda lo como la color de felisia, gloria, sajia, armonia e cultur.

## Istoria, arte e moda
### Preistoria
Jala, en la forma de la pigmento de ocer jala cual es creada de arjilia, ia es un de la colores usada prima en arte preistorial de cava. La cava Lascaux ave un imaje de un cavalo cual es colorida con jala. On estima ce esta imaje ia es creada 17 300 anios en la pasada.

### Istoria antica
En Egipte antica, jala ia es asosiada con oro, cual ia es considerada como nonputrable, eterna e nondestruable. On ia crede ce la pel e la osos de la dios ia es composada de oro. La egipsianes multe ia usa jala en depintas en tombas; los ia usa o ocer jala o la pigmento briliante orpimento, an si lo ia es creada de arsenico e donce ia es multe nosiva. Un caxa peti de depinta con orpimento ia es trovada en la tomba de Re Tutankhamun. Omes ia es sempre mostrada con fases brun, en cuando femes ia es mostrada con fases ocer o oro.

La romanes antica ia usa jala en sua depintas per mostra oro e tinjes de pel. Lo es trovada comun en la depintas mural de Pompei.
Nion (lingua)

**Nion**, o japanes (日本語, nihongo), es un lingua parlada par plu ce 127 milion persones, en Japan e ance par migrantes tra la mundo.  La istoria de la lingua nion va retro a la sentenio oto, cuando tre operas orijinal de nion vea ia es scriveda.

Nion es scriveda en simboles xines (nomida canji) e scrives silabal (hiragana e catacana) cual es usada en situas diferente.  La alfabeta latina (nomida romaji) es usada per multe taxes moderna, como computadores.

La vocabulo de nion inclui multe parolas prestada de xines durante 1500 anios de contata.  En la sentenios resente, nion ia presta ance multe parolas de linguas european, spesial de engles e franses.

La lingua sembla corean e la linguas altaica, ma la plu linguistes vide nion como un lingua isolida, direta relatada sola a la linguas minor de la Islas de Riuciu.
Jazair

**Jazair ** es un pais en Africa.

La area es sirca 2 381 740 cilometres cuadrida.

La cuantia de abitores, en la anio 2007, ia es sirca 33 333 216 persones.

La site capital es Jazair.

La linguas major es arabi, franses e dialetos de berber.

Tra multe anios, costumes franses ia domina la vive cultural jazairi, ma pos la temprana de la desenio de 1960, multe artistes e inteletosas jazairi ia revive la costumes arabi-berber. Jazair es entre la nasiones african la plu rica. An con cultiva e pexa forte, Jazair debe importa comedas. Sua esportada la plu importante es olio. De pos 1992, elejes ia es proibida per preveni la Fronte Islamiste per Salva, un grupo islamiste estremiste, de gania un majoria en la legeria. Alora la pais ia es governada par la Consilio Alta de Stato, gidada par la presidente.

## Istoria
Numidia, la rena berber prima, ia es vinseda par Roma en 106 aec. En la sentenio 7 ec, arabis muslim ia invade Africa norde, incluinte la Rena Berber. Entre la sentenios 11 e 13 ec, Jazair ia progresa su du dinastias berber: almoravides e almohades. En la sentenio 16, la osmanianes ia governa la area como provinse autonom. Frans ia ajunta Jazair en la desenio de 1830, e ia developa un economia moderna en la *colonias* o areas abitada par la colonistes franses. Muslimes ia es opresada e restrinjeda en la viletas. Pos la Gera Mundal Prima, nasionalisme ia crese grande.

En 1954, escluidas jazairi ia fundi un comite revoluinte, nomida la Fronte de Libri Nasional (FLN). Lo ia comensa atas de gerilia e sabota, cual ia paralise la fortes franses en la du anios seguente. En 1962, on ia institui un sesaspara, e Jazair ia proclama sua autonomia. An tal, la custas de gera e la parti coletiva de colonistes, cual ia conteni laborores esperta, ia causa un degrada economial. En 1962 Ahmed Ben Bella ia es elejeda como la presidente autonom prima.

Pos 1992 un gera violente interna ia eruta entre la governa tempora e grupos estremiste. En 1994 la Consilio Alta ia nomi Liamin Zerual la presidente. Sua governa ia aproba cambias constitual intendeda per fini la violentia e teror continuante en la pais.

## Politicistes
* Abdelaziz Belkhadem (Arabi: عبد العزيز بلخادم)
Jean-Paul Sartre

**Jean-Paul Sartre** (1905–1980) ia es un dramiste, noveliste e filosofiste political franses. El ia junta la fenomenolojia, la metafisica e la teoria sosial per crea un vide unica, nomida esistentialisme, cual presenta un relata entre la teoria de filosofia e la vive, la leteratur, la psicolojia e la politica.

Naseda en Paris, Sartre ia instrui la filosofia asta la eruta de la Gera Mundal Du en 1939, cuando el ia es clamada per servi militar. En 1940 e 1941 la deutxes ia prisoni el; pos libri, el ia reveni a instrui, e ia es ativa en la resiste franses. Alora Sartre ia fundi e edita la jornal leteratural e political *La tempos moderna* (franses: *Les temps modernes*). La plu de sua scrivedas de la desenio de 1950 ia trata problemes leteratural e political.

El ia refusa la premio Nobel per leteratur de 1964, esplicante ce la aseta de un tal premio ta manxa sua onestia como autor.

En sua obra filosofial major, *La es e la noncosia* (franses: *L'etre et le néant*) (1943), Sartre ia pensa a umanas como creadas ci construi sua propre mundo par rebela contra autoria e par aseta la encarga personal per sua atas. El ia vide la libria de eleje asoluta como nesesada per la esiste vera umana. Sua novelas e teatrales espresa la crede ce la encarga personal es la libria e la aseta de la valuas xef en la vive.

Plu tarda, Sartre ia discute ce la influe forte de la sosia moderna sur la individua va produi la "seriali" (la perde de la me), cual es solvable sola par ativia revoluinte de grupos.
Jacinto Benavente

**Jacinto Benavente y Martinez** (1866–1954) ia es un autor teatral, un criticiste, e un ganior de la premio Nobel espaniol. El ia nase en Madrid e ia es instruida a la Unversia de Madrid. El ia atrae la atende con un obra criticante *Cartas de mujeres* ("La Leteras de femes", 1893) e un comedia, *El nido ajeno* ("La nidos de otra avias", 1894). Aspirores sosial, persones rica, e instituidas feudal es entre la sujetos cual el ia ataca en sua teatrales.

En 1922 el ia gania la premio Nobel en leteratur; alora el ia turi America latina e la SUA con un compania realinte sua obras. En ajunta a teatrales per enfantes, el ia scrive multe comedias e trajedias, incluinte *La lias de interesa* (1907; traduida 1917) e *La flor de desira* (1913; traduida 1917).
Jamaica

**Jamaica** es un pais en la Mar Caribe, e la isola tre de la plu grandes de la Antiles Major. Con area de 10 990 cilometres cuadrida, lo es situada a sirca 145 cilometres a sude de Cuba, e a 191 cilometres a ueste de Ispaniola (la isola cual conteni la paises Aiti e Republica Dominican).

Abitada par la poplas nativa arauac e taino, la isola ia es renada par Espania pos la ariva de Cristoforo Colombo en 1494. Multe de la persones nativa ia mori de maladia, e la espanioles ia move sclavos african a Jamaica como laborores. Nomida Santiago, la isola ia resta como un poseseda de Espania asta 1655, cuando England ia concista lo e ia renomi lo Jamaica. Su rena colonial brites, Jamaica ia deveni un esportor major de zucar, con un economia de cultiverias cual ia depende de sclavos transportada de Africa.

La briteses ia libri tota sclavos en 1838, e multe de los ia eleje ave sua cultiverias propre de susiste en loca de labora sur cultiverias de zucar. Comensante en la desenio de 1840, la briteses ia usa laborores jonguo e barati su acordas formal per labora sur cultiverias de zucar. La isola ia deveni autonom a 6 agosto 1962.

Con 2,9 milion persones, Jamaica es la pais tre de la plu popladas con lingua engles en la Americas (pos la Statos Unida e Canada), e la numero cuatro de la paises la plu poplada en la Mar Caribe. Kingston es la capital e site la plu grande, con popla de 937 700 persones. Jamaicanes ave xef asendentes african, ma minorias importane esiste con asendentes european, jonguo, barati e miscada. Par causa de un taso alta de migra a via per labora de pos la desenio de 1960, Jamaica ave un diaspora grande sirca la mundo, spesial en Canada, la Rena Unida e la Statos Unida.

Jamaica es un membro de la Comunia de Nasiones, con Rea Elizabeth 2 como sua monarca e xef de stato. La representor asiniada de la rea en la pais es la Governor Jeneral de Jamaica, un posto ocupada par Sir Patrick Allen de 2009. Andew Holness servi como la xef de governa e Ministro Xef de Jamaica de marto 2016. Jamaica es un monarcia constitual parlamental con potia de leji en la Parlamento de Jamaica, cual es compsada de un Salon Alta asiniada e un Salon Basa direta elejeda.

La lingua major es engles.

On ave du partidas political, la PNP (Partida Nasional de la Popla – sinistriste) e la JLP (Partida de la Laborores – destriste). De 2012 la Ministro Prima es la Multe Onorable Sra Portia Simpson-Miller (PNP).

On ave ance un comunia blanca. Per esemplo: Sr. Michael Manley, de la PNP, Ministro Prima 1972–80 e 1989–92; e Chris Blackwell, fundor de la casa de discos Island (Isola), cual ia orijina como un "eticeta" per rege.

La isola es famosa per multe stilos de musica, incluinte sca, rege, e danshal, cual ave parolas violente a multe veses.
Jenetica

*Per plu, vide [[:Category:Jenetica|la categoria jenetica]].*

**Jenetica**, un sucampo de biolojia, es la siensa de jenes, erita e la varia de viventes. La parola veni de γενετικός en elinica antica, un forma ajetival de γένεσις ("orijina").

La fato ce viventes erita cualias de sua jenitores ia es usada de edas preistorial per boni plantas e animales par reprodui distinguinte. Ma la siensa moderna de jenetica, cual atenta comprende la prosedes de erita, comensa sola con la laboras de Gregor Mendel en la media de la sentenio 19. An si el no ia conose la funda fisical per erita, Mendel ia oserva ce viventes erita cualias par unias unica de erita, cual nos nomi aora jenes.

Jenes coresponde a areas en ADN, un molecula composada de un cadena de cuatro tipos de nucleotidos. La segue de esta nucleotidos es la informa jenetical cual viventes erita. ADN aveni natural en la forma de un cadena duple, con nucleotidos a cada lado de la cadena completinte lunlotra. Cada dui de la cadena pote funsiona como un model per la crea de un cadena nova completa. Esta es la metodo per crea copias de jenes cual pote es eritada.

La segue de nucleotidos en un jen es traduida par selulas per produi un cadena de aminoasidas, cual formi protenas. La ordina de aminoasidas en la protena coresponde a la ordina de nucleotidos en la jen. Esta relata entre la segue de nucleotidos e la segue de aminoasidas es nomida la codigo jenetical. La aminoasidas en un protena determina como lo plia per deveni un forma tridimensional. Esta strutur determina alora la rol de la protena en la selula. Protenas esecuta cuasi tota la roles nesesada par la selulas per vive. Un cambia a la ADN en un jen pote cambia la aminoasidas en un protena, cual cambia sua forma e rol. Esta pote fa un efeto dramosa en la selula e en la vivente tota.

An si jenetica ave un rol grande en la apare e condui de viventes, lo es la combina de jenetica con la esperia de la vivente cual determina la conclui ultima. Per esemplo, jenes ave un rol en determina la grandia de un vivente, ma la nuri e otra cosas ave ance un efeto grande.
Jeografia

:*Esta es la article Jeografia. La [[:Category:Jeografia|categoria Jeografia]] ave plu articles sur jeografia.*

**Jeografia** es la studia de la surfas de la Tera e de sua aspetas fisical e sosial. La orijina de esta terma es la parolas elinica γη/γεια ("ge/geia"), cual sinifia "Tera", e γραφειν ("grafein"), cual sinifia "scrive"; leteral, "la scrive de la Tera".

## Ramos
### Jeografia fisical
La jeografia fisical foca a jeografia como la siensa de la tera. Sua intende es comprende la problemes fisical e la difisiles de la litosfera, idrosfera, atmosfera e biosfera.

La jeografia fisical pote es divideda en multe categorias larga:
* Biojeografia
* Climatolojia
* Meteorolojia
* Jeografia costal
* Jeodesia
* Jeomorfolojia
* Oseanografia
* Idrolojia
* Idrografia

### Jeografia umana
La jeografia umana es la ramo de la jeografia cual foca a la studia de la prosedes cual formi la sosia umana. Lo ensirca la aspetas umana political cultural, sosial e economial.

La jeografia umana pote es divideda en multe categorias larga:
* Jeografia cultural
* Jeografia economial
* Jeografia relijial
* Jeopolitica
* Demografia
* Jeografia sosial
* Jeografia urban

### Jeografia integrada
La jeografia integrada es la ramo de la jeografia cual descrive la aspetas spasial de interatas entre umanas e la mundo natural. Lo esije un comprende de la aspetas tradisional de la jeografia umana e fisical, como ance la formas con cual la sosias umana conseti la ambiente.
Jeolojia

:*Esta es la article sur jeolojia. La [[:Category:Jeolojia|categoria Jeolojia]] conteni plu articles sur jeolojia.*

**Jeolojia** es la siensa cual studia la formi e composa de la tera. Lo studia la formas esterna e interna de la Tera e tota cambias de pos sua orijina.

La jeolojia descrive la strutur de la Tera su sua surfas, e la prosedes cual ia formi esta strutur. Lo ance furni utiles per determina la edas asoluta e relativa de la rocas trovada en un loca e ance descrive la istoria de esta rocas. Combinante esta utiles, la jeolojistes pote nara la istoria jeolojial de la Tera e ance mostra la eda de la Tera. La jeolojia furni la evidentia prima de la placas tetonical, la istoria evolual de vive e la climas pasada de la Tera.

## Etimolojia
Jeolojia veni de la elinica antica γῆ, gē, "tera" e -λoγία, -logia, "studia de).

**Zonas jeolojial de la mundo**

*Croste de mares
**blu oscur: 0-20 m
**blu media: 20-65 m
**blu clar: >65 m

*Zonas jeolojial
**orania: Scermo jeolojial
**rosa: Plataforma de continentes
**turcesa: Monte
**blu: Bol jeolojial
**purpur: Zona ignea
**jala: Crosta estendeda

## Temas
*Cristalografia
*Speleolojia
*Gemolojia
*Jeografia
*Jeomorfolojia
*Mineralojia
*Scala de edas jeolojial
*Sedimentolojia
*Siensa tetonical
Jeometria

**Jeometria** (de elinica antica *γεωμετρία* (geōmetría) 'mesura de tera'; de *γῆ* (gê) 'tera' e *μέτρον* (métron) 'un mesura') es un ramo de matematica consernante cualias de spasio como la distantia, forma, grandia, e loca relativa de figures. Jeometria es, en junta con aritmetica, un de la ramos la plu vea de matematica. Un matematiciste ci labora en la campo de jeometria es nomida un jeometriste. Asta la sentenio 19, jeometria ia es cuasi sola dedicada a jeometria euclidal, cual inclui la consetas de punto, linia, plana, distantia, angulo, surfas e curva, como consetas fundal.

Orijinal developada per modeli la mundo fisical, jeometria ave aplicas en cuasi tota siensas, e ance en arte, arciteta, e otra ativias cual es relatada a grafica. Jeometria ave ance aplicas en campos de matematica cual es parente nonrelatada. Per esemplo, metodos de jeometria aljebral es fundal en la demostra de Wiles de la Teorem Ultima de Fermat, un problem cual ia es formulada en termas de aritmetica elemental, e ia resta nonsolveda per alga sentenios.

En la sentenio 19, alga descovres ia grandi dramosa la estende de jeometria. Un de la descovres la plu vea de esta es la Theorema Egregium ("teorem notable") de Carl Friedrich Gauss cual declara aprosima ce la curvia de Gauss de un surfas es nondependente de cualce caxi spesifada en un spasio euclidal. Esta implica ce on pote studia surfases como spasios autonom, e ia es estendeda a la teoria de varias e jeometria de Riemann. Plu tarda en la sentenio 19, lo ia pare ce on pote developa jeometrias sin la axiom de paraleles (jeometrias noneuclidal) sin introdui cualce contradise. La jeometria cual es la funda de relativia jeneral es un aplica famosa de jeometria noneuclidal.

De la fini de la sentenio 19, la estende de jeometria ia es multe grandida, e la campo ia es divideda a multe sucampos cual depende de la metodos fundal - jeometria diferensial, jeometria aljebral, jeometria computal, topolojia aljebral, jeometria combinante, etc. - o de la cualias de spasios euclidal cual es iniorada - jeometria projetante cual considera sola la alinia de puntos ma no distantia e paralelisme, jeometria afina cual omete la conseta de angulo e distantia, jeometria finita cual omete la continua, e otras. Esta grandi de la estende de jeometria ia cambia la sinifia de la parola "spasio", cual ia refere orijinal a la spasio tridimensional de la mundo fisical e sua model furnida par jeometria euclidal; aora un **spasio jeometrial**, o simple un *spasio*, es un strutur matematical sur cual alga jeometria es definida.
Jeometria euclidal

La **jeometria euclidal** es la sistem matematical atribuida a Euclide, ci ia descrive lo en sua manual sur jeometria: la Elementos. La metodo de Euclide es composada de oteni un colie de axiomes intuosa apelante, e dedui multe otra proposas (teoremes) de estas. An si multe de la resulta de Euclide ia es  afirmada par matematicistes plu temprana, Euclide ia es la prima ci ia mostra como esta proposas ta pote ajusta en un sistem lojical e deduinte completa. La *Elementos* comensa con jeometria de planas, ancora ensenia en educa de liseo como la sistem axiomal un e la la esemplos un de demostra formal. Lo continua con la jeometria solida de tre dimensiones. Multe de la Elementos afirma resultas de cual oji es nomida aljebra e teoria de numeros, esplicada en lingua jeometrial.

Per plu ca dumil anios, la ajetivo "euclidal" ia no es nesesada car no otra tipo de jeometria ia es consetida. La axiomes de Euclide ia pare tan intuable evidente (estra cisa la axiom de paraleles) ce on ia regarda cualce teorem demostrada de los como vera en modo asoluta e comun metafisical. An tal, oji multe de jeometrias noneuclidal es conoseda, la primas ia es descovreda en la sentenio 19 temprana. Un implica de la teoria de relativia jeneral de Albert Einstein es ce la spasio fisical es noneuclidal, e la spasio euclidal es un bon aprosimi per lo sola do la campo gravital es debil.

La jeometria euclidal es un esemplo de jeometria sintesal, en cual lo prosede lojical de axiomes a proposas sin la usa de coordinas. Esta contrasta con la jeometria analisal, cual usa coordinas.
Jeometria noneuclidal

La **jeometria noneuclidal** es composada de du jeometrias fundida sur axiomes prosima relatada a los cual spesifa la jeometria euclidal.
Jesus Cristo

**Jesus** () o Iexua () es la Fio de Dio (Iaue, o YHWH en ivri) en cristianisme. El es la person tre de la Trinia. On crede ce Jesus ia nase entre 18 e 3 aec (o "ante Cristo") en Betlehem, Iudea (aora Israel).

La madre de Jesus ia es la virjin Maria (o Mariam). Jesus ia nase en la rena de Herode e cuando Herode ia aprende ce Jesus ia nase, el ia comanda la masacra de la inosentes. Multe persones ia crede ce 14 000 o 64 000 enfantes ia es asasinada, ma aora *The Catholic Encyclopedia* (La ensiclopedia catolica) dise ce ses o dudes enfantes ia es asasinada). Jesus e sua jenitores, Maria e Josef (o Iosef), ia fuji a Egipte.

Jesus ia fa miracles: el ia cambia acua a vino, ia revive persones mor (Lazaro, la fia de Jairus, la fio de un vidua, e se mesma), ia nuri 5000 e 4000 persones con un cuantia pico de pan e pexes, ia pasea sur acua, ia sani sordas, siecas, mudas, etc. Jesus ia fa ance esorsis de demones. El ia ave 12 apostoles.
Jibraltar

**Jibraltar** (engles *Gibraltar*, espaniol *Gibraltar*) es un teritorio ultramar brites, locada en la sude de la penisola iberian. Lo ave un area de 6,7km² e comparti sua frontera norde con Espania. La Roca de Jibraltar es la cualia jeografial major de la rejion. A sua pede on ave un area urban densa poplada, do plu ca 30 000 jibraltarianes e otra persones abita.

Un forte engles-nederlandes ia catura Jibraltar de Espania en 1704 en la Gera de la Pasa de Rena Espaniol, suportante la reclama de la trona espaniol par Habsburg. A pos, la teritorio ia es sededa a Britan "per eternia" su la Trata de Utrecht en 1713. En la Gera Mundal 2, lo ia es un base importante per la marina brites (la Marina Real), car lo ia controla ia entra e sorti de la Mar Mediteraneo, cual ave un largia de sola 13 km a esta "colo de botela" e resta stratejial importante an oji, car plu ca un dui de la comersia maral de la mundo pasa tra la streta. La economia presente de Jibraltar es xef fundida sur turisme, aposta enlinia, servis finansial e servis de renuri barcones de carga.

La governa de Jibraltar es un punto major de desacorda en relatas engles-espaniol, car Espania reclama la teritorio. Jibraltarianes ia rejeta forte proposas per rena espaniol en un referendo en 1967 e denova en 2002. Su la constitui jibraltarian de 2006, Jibraltar governa se, an si alga potias, como defende e relatas esterna, resta encargas de la governa brites.
Jirafa

La **jirafa** (Jirafa camelopardale) es un mamal african de la grupo de ungulatos con ditos duable. De la animales esistente sur la tera, lo es la plu grande. La nom veni de la parola arabi الزرافة (ziraafa), e la nom siensal de la spesie refere a la marcas a sua pelo, cual sembla los de la leopardo, e sua fas, cual sembla el de la camel.

La pesia de un jirafa mas adulta es sirca 1200 kg, e lo de un fema adulte es 830 kg. Los ave entre 4,3 metres e 5,2 metres de altia, e la recordo per un mas es cuasi 6 metres.

La jirafa es relatada a otra ungulatos con ditos duable, como servos e boves, ma on ave un familia separada – la jirafidos – cual conteni sola la jirafa e sua relatada, la ocapi, e alga relatadas estinguida. La jirafa abita en la rejion de Txad en Africa sentral a Sudafrica, normal en la savanas, areas erbosa, e forestas abrida. Cuando comedas es rara, jirafas pote vade a rejiones con plantas plu densa. Los prefere rejiones con multe acasias. Los pote bevi cuantias grande de acua cuando lo es disponable, permetente ce los vive per periodos longa en rejiones seca.

La pelo de la jirafa es plen de antimicrobiales e antiparasitales cual ata como un defende cimical, e dona la odor tipal de la animal. A la min des-un cimicas odorosa esiste en la pelo. Car mases ave un odor plu forte ca la femas, naturalistes suspeta ce la cimicales ave ance un rol sesal.
Joan 21

**Joan 21** (Lisboa, 1215 o 1220 - Viterbo, 20 maio 1277), pape de la Eglesa Catolica entre 1276 e 1277.

Ance conoseda como *Petrus Hispanus* per sua orijina portuges, sua nom de nase ia es *Pedro Juliano*. El ia mori cuando la sofito de sua casa ia cade sur el. El ia es famosa per sua testo sur maladias de la oios.
Johann Gutenberg

**Johannes Gensfleisch zur Laden zum Gutenberg** (sirca 1400 – 3 febrero 1468) ia es un oror e primor deutx ci ia inventa la primi con tipos movable sirca 1439. Sua obra major, la "Biblia de Gutenberg" (ance nomida "la Biblia de 42 linias") es amirada per sua belia e cualia tecnical.

Gutenberg ia desinia tipos movable de metal, ia inventa un metodo de produi serial per estas, ia inisia la usa de incas de olio, e ia inventa la usa de un primador de lenio simil a la presadores cual on ia torse per presa olivas e vino. Sua inventa la plu importante ia es la combina de esta elementos como un sistem pratical.
Johann Martin Schleyer

**Johann Martin Schleyer** ia es un prete catolica e la inventor de la lingua aidante internasional volapük. El ia nase a 18 julio 1831 en Oberlauda, Baden, Deutxland, e ia mori a 16 agosto 1912.
Jerónimo Gómez de la Huerta

**Gerónimo o Jerónimo Gómez de la Huerta**, ance plu corta nomida **Hyerónimo de Güerta** o **Jerónimo de Huerta** (Escalona, provinse de Toledo, 1573 - Madrid, 1643) ia es un dotor medical, poesiste, traduor e umaniste espaniol.

El ia es un ami de la poesiste Luis Barahona de Soto e ia scrive la poesia *Florando de Castilla, lauro de caballeros*, multe influeda par *Orlando furiosa* par Ludovido Ariosto, ma combinante esta inspira jeneral con otras como Tirant lo Blanc, Amadis de Gaula e an Garcilaso de la Vega.

## Lia esterna
* Florando de Castilla, lauro de caballeros, en Google Books
Johann Sebastian Bach

nome orijinal
**Johann Sebastian Bach** ia es un composor. El ia nase en Eisenach, Turingia, (aora en Deutxland) a 21 marto 1685. Cuando el ia ave nove anios, sua madre ia mori, e pos un anio sua padre ia mori ance. Sua frate, ci ia ave 16 plu anios, ia comensa eleva el, e ia instrui el a composa e jua la organo.

Par causa de sua jua eselente de organo, en la anio 1703 Johann Sebastian Bach ia deveni organiste en Arnstadt. Pos cuatro anios el ia move sua casa a Mühlhausen en Turingia, do el ia sposi a sua sobrina Maria Barbara Bach. Ala el ia crea sua cantadas prima. El ia deveni un organiste cortal, e alga plu tarda el ia deveni mestre de consertas a la corte de la duxe Wilhelm Ernst en Weimar. Desfavoreda en la anio 1717, el ia debe pasa cuatro semanas en prison.

De 1717 asta 1723 Bach ia es mestre de orcestra en la corte de la prinse Leopold von Anhalt-Köthen en Köthen. En la anio 1720 sua sposa ia mori. Pos un anio el ia sposi ancora, a la cantor Anna Magdalena Wülcken. De 1723 el ia es cantor en Leipzig. Ala el ia debe no sola dirije cosas musical, ma ance ensenia la latina en la scola liada a la eglesa. El ia pasa sua anios ultima de vive en siecia. En 1749 el ia ave sirurjia a ambos oios. A 28 julio 1750, el ia mori en Leipzig. Pos sua mori, sua musica ia perde popularia, ma la composor Felix Mendelssohn Bartholdy ia repopulari lo (inisial, sola la obras relijiosa per organo). Aora on considera el como un de la composores la plu grande de istoria.

Johann Sebastian Bach ia ave 17 enfantes, de ci 7 ia mori ante el. Cuatro fios ia deveni ance composores:

*Wilhelm Friedemann Bach, sua prima naseda, ci sta plu prosima a la moda de sua padre
*Carl Philipp Emanuel Bach, ci ia deveni la plu famosa (en sua tempo el ia es plu famosa ca sua padre)
*Johann Christoph Friedrich Bach
*Johann Christian Bach es simil en sua moda a Mozart
John Keats

**John Keats** (1795–1821) ia es un poesiste famosa de England.

Con Byron e Shelley, el es un de la figures xef de la promove romantica. El ia mori en Roma con eda de 25 anios.

## Sitas
**Un obra de arte es sempre un joia.*
**Mea imajina es un monceria e me es un monce.* (Letera a P.B. Shelley, 1820)
**Si poesia no veni natural, como la folias de un arbor, lo es plu bon ce lo veni nunca.*
**Si, an en la templo de Deleta, Melancolia velida ave sua santeria real.*

## Obras
*Hyperion
*On first looking into Chapman's Homer (A la ves prima de regarda la Homero de Chapman)
*La belle dame sans merci (La fem bela sin compatia)
*etc

## Vide ance
* Destese la arco de sielo
John Christoffel Kannemeyer

**John Christoffel Kannemeyer**, plu conoseda como **J. C. Kannemeyer**, (31 marto 1939 – 25 desembre 2011) ia es un esperta sur leteratur africans e un biografiste de scrivores africans. El ia publici multe libros sur la istoria de leteratur africans.

El ia nase en Robertson, Western Cape, Sudafrica.

## Bibliografia
### Biografia
* *D. J. Opperman: 'n Biografie*, Human & Rousseau, 1986
* *Wat het geword van Peter Blum?*, Tafelberg, 1993
* *Die bonkige Zoeloelander*, Tafelberg, 1994
* *Opperman se lewe in beeld*, Tafelberg, 1994
* *Die dienswillige dienaar*, Tafelberg, 1995
* *Langenhoven: 'n Lewe, Tafelberg*, 1995
* *Leipoldt: 'n Lewensverhaal*, Tafelberg, 1999
* *Uit die skatkis van die slampamperman*, Tafelberg, 1999
* *So blomtuin-vol van kleure: Leipoldt oor Clanwilliam*, Tafelberg, 1999
* *Die lewe en werk van Uys Krige, Die goue seun*, Tafelberg, 2002
* *Uit die skatkis van die goue seun*, Tafelberg, 2002
* *Die naamlose muse (Uys Krige opstelle)*, Protea Boekhuis, 2002
* *Jan Rabie: 'n Biografie*, Tafelberg, 2004
* *Hutspot* (a collection of Rabie's scattered articles), T, 2004
* *Die volledige versamelde gedigte van Eugène N. Marais*, (editor), 2005
* *Hannes Van Der Merwe: Argitek en skrywersvriend*, Protea Boekhuis, 2006
* *Eugène N. Marais, Die siel van die mier*, Protea Boekhuis, 2007
* *Leroux: 'n Lewe*, Protea Boekhuis, 2008
* *Briewe van Peter Blum*, (Geredigeer en ingelei deur J C Kannemeyer), 2009

### Esajos leteratural
* *Opstelle oor die Afrikaanse drama*, Academica, 1970
* *Konfrontasies*, Academica, 1977
* *Getuigskrifte*, Jutalit, 1989
* *Die bevestigende vlam*, Jutalit, 1990
* *Ontsyferde stene*, Inset, 1996
* *Uit puur verstrooiing*, 2007
John Galsworthy

**John Galsworthy** (1867–1933) ia es un noveliste e dramiste engles de la sentenio 20 temprana. El ia nase en Kingston Hills, Surrey. En sua scrives prima, el ia usa la nom falsa John Sinjohn.

La novelas e drama de Galsworthy conserna xef la vive de la parte alta de la clase media en England. La plu de sua novelas trata la istoria de un tal familia engles, Forsyte, de tempos victorian tra la cuatri prima de la sentenio 20.

La serie de Forsyte inclui *La saga de Forsyte* (1922), un colie de sinco titulos, cual ia es ja publicida en modo separada a tempo plu temprana. La nara de Forsyte ia es continuada par Galsworthy en tre plu obras, ultima publicida en junta su la titulo *Un comedia moderna* (1929).

La tre libros Forsyte ia es publicida en junta pos sua mori como *Fini de la capitol* (1934). Galsworthy ia gania la premio Nobel de 1932 en leteratur.
Josef Stalin

**Josef Stalin** (18 desembre 1878 - Moscva 5 marto 1953) ia es la presidente de la Consilio de Ministros de la Uni Soviet de 6 maio 1941 asta 5 marto 1953. El ia es entre la bolxevices revoluiste ci ia lansa la Revolui de Otobre en Rusia en 1917. Plu tarda, el ia ocupa la posto de Ministro Jeneral de la Comite Jeneral de la Partito Comuniste de la Uni Soviet de 1922 asta la supresa de la posto en 1952, a un tempo corta ante sua mori.
Jovenia Hitleriste

La **Jovenia Hitleriste** (deutx: *Hitlerjugend* o "HJ") ia es un organiza de jovenes de la Partito Nazi en Deutxland. Lo ia es creada en 1922. De 1933 a 1945, lo ia es la sola organiza de jovenes ofisial en Deutxland e partal un organiza paramilitar. Lo ia es composada par la Jovenia Hitleriste propre per xicas de 14 a 18 anios, la *Deutsches Jungvolk in der Hitler Jugend* o "DJ" (ance "DJV") per xicos de 10 a 14 anios e la Alia de Xicas Deutx (Bund Deutsche Mädel e "BDM")
Jua

*Per plu, vide [[:Category:Jua|la categoria jua]].*

Un **jua** es un ativia de umanas en cual los trova joia, cual pote ave regulas e un gol. Multe juas ave un grado de compete entre du o plu juores. Plu, alga juas pote eserse la corpo o mente e pote instrui. Enfantes pote ance jua sin regulas o gol, ganiante joia sola par la ativia.

La difere entre juas de sporte e otra juas es difisil. Per articles sola sur sporte, vade a sporte o un sporte spesifiada.

On ave tre categorias de juas en usa comun:
#Juas de capasia fisical, per esemplo fusila a marcos o multe juas de enfantes.
#Juas de stratejia, per esemplo xace, damas o go.
#Juas de acaso, per esemplo dados.

Alga juas ave cualias de plu ca un categoria. Per esemplo, pocer e trictrac es ambos juas de acaso e de stratejia. Futbal es stratejial, acaso e fisical.

Nos pote ance divide juas par sua aparatos:
*Juas cual usa un bal, como la plu de sportes.
*Juas cual usa dados, como craps.
*Juas cual usa un table e pesos, como xace.
*Juas cual usa cartas, como brij.
*Juas cual usa aparatos plu complicada, como biliardo o pinbal.
*On ave ance juas cual usa no aparatos - sola la corpo o la mente!

Nos pote ance categori juas par la cuantia de juores. Multe juas de stratejia ave du juores. Sportes ave comun multe juores. On ave ance juas cual un person solitar pote jua, como cartas solitar e juas de computador.

## Esemplos
* Cartas
* Cubo de Rubic
* Damas
* Go 
* Madjong
* Monopolio
* Traffic Giant 
* Trictrac
* Xace 
* Jua de la Amazonas

E multe otras - vade a la :Categoria:Jua!
Juan de Mena

**Juan de Mena** ia es un de la poesistes espaniol la plu importante de la sentenio 15. El ia es alta respetada en la corte de Juan 2 de Castelia.

Sua obras mostra la influe de la umanisme de la Renase.

Sua obra la plu conoseda es *Laberinto de Fortuna* (Labirinto de Fortuna). Esta es un poesia de 297 strofes (ance conoseda como *Las Trescientas*, La Tresento) cual reintrodui la temas de la uni nasional e la Reconcista ma es dedicada a Juan 2.
Julius Evola

**Giulio Cesare Andrea Evola** (19 maio 1898 - 11 junio 1974), plu bon conoseda como **Julius Evola**, ia es un filosofiste e depintor. Seguente la erudita Franco Ferraresi:
Join, or Die

**Join, or Die** es un cartun political, desiniada par Benjamin Franklin e prima publicida en sua *Pennsylvania Gazette* a 9 maio 1754.

La publicida orijinal es la desinia prima conoseda de uni colonial produida par un coloniste brites en America. Lo es un xilogram mostrante un serpe taliada en otis, de cual cada es eticetida con la inisiales de un de la colonias american. England Nova es representada como un parte, en loca de la cuatro colonias cual lo ia es alora. Delaware no apare car lo ia es un parte de Pennsylvania. Georgia es completa ometeda. Tal, la serpente ave oto partes en loca de la des-tre colonias tradisional. La desinia ia apare con un editorial par Franklin parlante sur la "stato desunida" de la colonias, e ia aida fa sua punto sur la importa de la unia colonial.

La desinia ia es usada en la Gera de Sete Anios per simboli la idea ce la colonias nesesa es unida con la Rena de Britan per defeta la franseses e la americanes orijinal. Lo ia deveni un simbol de libria colonial en la Gera de Revolui American.
John Steinbeck

**John Ernst Steinbeck** (1902–1968) ia es un autor esuan e un ganior de la premio Nobel en leteratur. El ia descrive en sua obras la luta corajosa de la popla ci depende de la tera per sua modo de susta. El ia nase en Salinas, California. En *La pastos de sielo* (1932), un colieda de naretas descrivente un comunia de cultivores californian, Steinbeck ia trata prima la vive de omes laborosa e temas sosial cual es presente en la plu de sua obras.

Sua otra libros temprana inclui *Tortilla Flat* (1935, nomida per un distrito misera a la costa de California), *En batalia dutable* (1936) e *Sur muses e omes* (1937). La obra la plu famosa de Steinbeck es *La uvas de coleria* (1939; premio Pulitzer 1940), cual descrive sombre la familia de Joad abitante en la Bol de Polvo de Oklahoma, un area multe povre, e sua migra a California en la Depresa Grande de la desenio 1930. Otra obras es *Cannery Row* (nomida per un strada de fabricerias de botes de sardinas) (1945), *A este de Eden* (1952) e *La inverno de nosa noncontentia* (1961). En 1962, el ia scrive sua autobiografia *Viajas con Charley: xercante America*.

Steinbeck ia es un de la figures major en leteratur de la desenio 1930. El ia ave un tema sentral en la dinia cuieta cual el ia vide en la povres e la opresadas. An si sua carateres ia es trapida en un mundo cruel, los ia resta umanas nobil e eroin an en defeta. Steinbeck ia gania la premio Nobel en leteratur de 1962.
Jupiter

**Jupiter** (simbole: ) es la planeta sinco de la Sol, e la plu grande de la sistem solal.  *Jupiter* e la otra planetas jigante (Saturno, Urano e Netuno) es nomida la planetas jupiterin a veses.

Jupiter es normal la cosa cuatro de la plu briliantes en la sielo, pos la Sol, la Luna e Venus; a veses, Marte aspeta plu briliante ca Jupiter.

Jupiter es plu grande par 2,5 veses ca tota otra planetas juntada. Lo ave plu ca 60 lunetas.
KONE

**KONE** es un corpora internasional en Espoo, Finland, cual furni servis de injenia. Lo emplea sirca 27 000 persones. Lo furni asendadores e scaleras rolante entre otra servis. La compania ave 800 locas en plu ca 40 paises. En junio 2005 la compania ia deveni du companias separada.
Karl Marx

**Karl Marx** (nase 5 Maio 1818 en Trier; mori 14 Marto 1883 en London) ia es un filosofiste, jornaliste political e criticiste de economia capitaliste.

Con Friedrich Engels, Marx es regardada como un pensor xef de la promove laboriste. Pos la mori de Marx, Engels ia publici la scrivedas ultima de Marx. 

## Dises
Kenzaburo Oe

**Oe Kenzaburo** (nion: 大江健三郎; 1935–2023) es un scrivor, articlor, e ganior de la premio Nobel japanes. El es cisa la noveliste la plu importante japanes pos la Gera Mundal Du (1939–45). En 1958 el ia gania la premio prestijiosa Akutagawa per sua nara *La caturada* (1958). En esta mesma anio el ia publici sua novela prima *Pinsa la brotos, fusili la xices* (1958).

En 1963, la jenita de un bebe maldevelopada e un visita a Hiroshima ia stimula Oe a scrive en dirijes nova. *Notas de Hiroshima* (1965) ia combina sua reporta con medita sur la bomba atomal en agosto 1945. Esta periodo de sua carera ia culmina en sua obra mestral *La cria silenta* (1967). Esta novela es complicada, con temas de crise de esiste, istoria, mito e identia cultural.

Oe ia gania la premio Nobel de leteratur en 1994.
Knut Hamsun

**Knut Hamsun** (1859–1952) ia es un scrivor norsce, de ci sua obras refleta sua individuisme e sua rejeta de la sivilia industrial. El ia migra a la SUA, do el ia labora en empleas diversa e ia scrive xef en Minnesota e Wisconsin. En 1888 el ia reveni final a Noria e ia dedica alora sua tempo intera a scrive.

Hamsun ia leva se a la nivel vangarda de scrivores scandinavian con la novela *Famia* (1890), un obra cual trata la efetos psicolojial de famia. Alga otra novelas ia segue, incluinte *Pan* (1894) e *Un vagor jua par cordetas amortida* (1909). Un grupo de novelas ia revela la preocupa de Hamsun a la problemes sosial. Un de estas, *Crese de solo*, es regardada como sua novela la plu importante.

El ia reseta la premio Nobel per leteratur en 1920.
Klingon (lingua)

**Klingon** es un lingua construida par Marc Okrand per es usada en la universo de Star Trek.

Descriveda en la libro *The Klingon Language*, publicida en 1985 par Marc Okrand e desiniada volente per sona "estrateran", lo ave un cuantia de cualias tipolojial noncomun. La sona fundal de la lingua, como ance alga parolas, ia es prima inventada par la ator James Doohan ("Scotty" en la serie Star Trek) e la produor Jon Povill per *Star Trek: the Motion Picture*. Esta filma ia es la ves prima cuando la lingua ia es oiada en la televide. En la apares pasada, la klingones ia parola en engles. A pos la lingua ia es developada par Marc Okrand.

## Istoria
An si indicada en la episodio de la serie Star Trek "The Trouble with Tribbles", la lingua klingon ia apare un en *Star Trek: The Motion Picture* (1979). Seguente la ator ci ia parola la linias, Mark Lenard, Kames Doohan ia rejistra la linias cual el ia scrive e Lenard ia transcrive los de un forma en cual el ia trova fasil aprende los.

## Gramatica
La klingon es un lingua aglutinante, usante xef afisas per altera la funsiona o sinifia de parolas. Alga nomes ave la inere de formas plural, como *jengva’* "plato" (contra *ngop* "platos"), ma la plu parte de nomes nesesa un sufisa per espresa la pluralia clar.

La ordina la plu comun en klingon es ojeto-verbo-sujeto e, en la majoria de la casos, lo es la reversa esata de lingua franca nova:
 
 ***<code>DaH  mojaq-mey-vam  DI-vuS-nIS-be’  ’e’  vI-Har</code>***
 aora sufisa-PL-DEM  1PL.A.3PL.P-limita-nesesa-NEG ce 1SG.A.3SG.P-crede
 Me crede ce nos no nesesa limita esta sufisas aora.

(Ifenes es usada a su sola per esempli la usa de afisas. Los no es usada en klingon).

## Parlores
Un numero peti de parlores es capas de conversa en klingon. Arika Okrent ia estima en sua libro *In the Land of Invented Languages*' ce on ta ave 20-30 parlores fluente. 

## Leteratur
* *<code>ghIlghameS</code>* 
* *<code>Hamlet</code>*
* *<code>paghmo’ tIn mIS</code>* (*Multe ajita sur no cosa*)
* *<code>pIn’a’ qan paQDI’norgh</code>* (*[[Tao Te Ching]]*).

## Esemplos
;`tlhIngan Hol Dajatlh’a’?`
:Esce tu parla klingon?

## Lias esterna
* Klingon Language Institute
* Klingonska Akademien
Kraft durch Freude

**Kraft durch Freude** (deutx: "Fortia tra joia", cortida como "KdF") ia es un organiza de osio operada par la stato en Deutxland Nazi. Lo ia es un parte de la Fronte de Labora Deutx (*Deutsche Arbeitsfront*, DAF), la organiza nasional deutx de labora en acel tempo. Constituida como un util per promove la vantajes de nazisme a la popla, lo ia deveni pronto la operor de turisme la plu grande de mundo en 1930.

## Lias esterna
* Tempo de osio - Vive en Deutxland Nazi 1933-39 (PDF) (de la paje ueb schoolhistory.co.uk)
* Kraft durch Freude (de la paje ueb privata feldgrau.com, rexerca sur la fortes militar deutx 1918-1945)
* Kraft durch Freude en *Lebendiges Museum Online* (en deutx)
Krste Misirkov

**Krste Petkov Misirkov** (balgarsce: *Кръстьо Петков Мисирков*; macedonsce: *Крсте Петков Мисирков*) (18 novembre 1874, Postol, Impero Osmanan, 26 julio 1926, Sofia, Rena de Balgaria) ia es un filolojiste slavica, istoriste e etnografiste.